b'\n_START_ARTICLE_\nTurbulator\n_START_PARAGRAPH_\nTurbulator je naprava, ki pretvori laminarni tok v turbulentnega. Uporablja se na letalskih krilih in tudi v industriji npr. pri izmenjevalnikih toplote in kjer je potrebno me\xc5\xa1anje fluidov._NEWLINE_Ko zrak potuje \xc4\x8dez krilo, je tok sprva laminaren, ko se oddaljuje od sprednjega dela, pa postaja vse bolj turbulenten. Za \xc4\x8dimbolj\xc5\xa1e aerodinami\xc4\x8dne lastnosti (manj\xc5\xa1i zra\xc4\x8dni upor) je za\xc5\xbeelen laminarni tok po \xc4\x8dimve\xc4\x8dji globini profila krila. Na neki to\xc4\x8dki na krilu se hitrost toka upo\xc4\x8dasni, zato je na tej to\xc4\x8dki mo\xc5\xbeno odtrganje mejne plasti. Odtrganje mejne plasti od povr\xc5\xa1ine prina\xc5\xa1a znatno pove\xc4\x8danje zra\xc4\x8dnega upora, v skrajnem primeru pa tudi izgubo vzgona._NEWLINE_Turbulator povzro\xc4\x8di prehod laminarnega toka v turbulentni tok, ki ima ve\xc4\x8djo kineti\xc4\x8dno energijo, zato do odcepitve mejne plasti pride kasneje. \xc4\x8ceprav turbulentni tok prina\xc5\xa1a vi\xc5\xa1ji zra\xc4\x8dni upor od laminarnega toka, je ta \xc5\xa1e vedno precej manj\xc5\xa1i, kot v primeru odcepitve mejne plasti. Turbulatorji se namestijo na mesto, kjer pride do odcepitve toka teko\xc4\x8dine, kar se enostavno dolo\xc4\x8di s t.i. oljnim testom._NEWLINE_Podalj\xc5\xa1an sprednji rob krila in generator vrtincev sta turbulatorju sorodni strukturi, ki vzdol\xc5\xbe profila krila ustvarita vrtince, s \xc4\x8dimer se ustvari turbulentni tok z ve\xc4\x8djo odpornostjo na odcepitev._NEWLINE_Podobno, kot pri letalskih krilih, se turbulatorji uporabljajo tudi pri \xc5\xbeogicah za tenis in golf - pri prvi turbulator predstavljajo dla\xc4\x8dice, pri drugi pa vdolbinice na povr\xc5\xa1ini.'